SL Uradni list Evropske unije C 124/16

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 124/12

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„MONGETA DEL GANXET“

ES št.: ES-PDO-005-0636-27.07.2007

ZGO ( ) ZOP ( X )

1. Ime:

„Mongeta del Ganxet“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Skupina 1.6 Sadje, zelenjava in žita, sveži ali predelani.

3.2 Opis proizvoda, za katerega se uporablja ime iz 1. točke:

Označba ZOP „Mongeta del Ganxet“ ščiti zrna fižola Phaseolus vulgaris L. avtohtone vrste „Ganxet“, suha ali kuhana in konzervirana.

Fižol s to označbo ZOP spada v tržni razred „ekstra“ in ima naslednje značilnosti:

Po obliki so značilnosti te suhe zelenjave naslednje: zrna so bela, z nežnim sijajem, sploščena in izrazite ledvičaste oblike (izraz „ganxet“ v katalonščini pomeni „kaveljček“) s stopnjo ukrivljenosti od 2 do 3 na lestvici od 0 do 3 za celotno vrsto Phaseolus vulgaris L. Njihova povprečna teža je med 40 in 50 g za 100 zrn.

Ta suha zelenjava ima naslednje kemijske značilnosti:

(a) vsebnost vlage: nižja od 15 %;

(b) vsebnost beljakovin: višja od ali enaka 27 %; velik delež beljakovin;

(c) vsebnost škroba: nižja od ali enaka 25 %; nizka raven amiloze;

(d) vsebnost vlaknin: višja od ali enaka 21 %.

Organoleptične značilnosti doma kuhanega fižola in fižola, kuhanega v predelovalnih podjetjih, so:

(a) rahlo hrapava lupina, ki je komaj zaznavna, s stopnjo med 0 in 2 na lestvici od 0 do 10;

(b) velika in obstojna mehkost;

(c) blag okus s stopnjo 3 na lestvici od 0 do 10.

3.3 Surovine (samo za predelane proizvode):

Ta označba ZOP ščiti zrna suhega ali kuhanega in konzerviranega fižola. Konzerviran fižol z označbo ZOP je pripravljen izključno iz fižola vrste „Ganxet“, zaščitenega z označbo ZOP, vode in soli. Uporabiti ni mogoče nobene vrste aditiva ali konzervansa.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Fižol z označbo ZOP „Mongeta del Ganxet“ je treba gojiti na opredeljenem geografskem območju.

Fižol je treba po ročnem obiranju očistiti, na njem izvesti ukrepe proti rilčkarjem in nato skladiščiti do komercialnega pakiranja za suhi fižol ali do kuhanja in konzerviranja.

3.6 Posebna pravila za rezanje, ribanje, pakiranje itd.:

Za zagotovitev končne kakovosti proizvoda morata kuhanje in konzerviranje potekati na opredeljenem območju. Fižol se kuha in konzervira neposredno v končnih embalažah. Med skladiščenjem, pakiranjem in/ali kuhanjem je treba ohranjati nizko vlažnost in temperaturo, da bi se izognili poslabšanju zrna v obliki otrditve ali pospešenega staranja.

Za suhi fižol so dovoljene platnene embalaže, platnene/plastične embalaže (okno) z največjo prostornino 15 kg, in pladnji, zaprti z odstranljivo plastično folijo z največjo prostornino 1 kg. Embalaže iz jute z največjo prostornino 25 kg so dovoljene samo za prodajo restavracijam.

Pri konzervah imajo embalaže največjo prostornino 1,5 kg neto teže.

3.7 Posebna pravila za označevanje:

Poleg splošnih podatkov v skladu z veljavno zakonodajo morajo biti na embalažah obvezno in jasno navedeni izraz „Denominación de Origen Protegida Mongeta del Ganxet“, značilni logotip označbe ZOP in logotip EU.

Črno-beli prikaz značilnega logotipa označbe ZOP:

Barve Pantone značilnega logotipa označbe ZOP: 2 odtenka, črna in zelena. Zelena je barva Pantone 383 z naslednjimi barvami CMYK: 23 CIANOVA – 0 ŠKRLATNA – 100 RUMENA – 17 ČRNA.

4. Kratka opredelitev geografskega območja:

Geografsko območje proizvodnje in priprave fižola, zaščitenega z označbo ZOP, zajema vse občine regij Vallès Occidental in Vallès Oriental ter občine Malgrat de Mar, Palafolls, Tordera, San Cebriá de Vallalta, Sant Iscle de Vallalta, Arenys de Munt, Dosrius, Argentona in Orrius regije El Maresme ter občine Blanes, Fogars de Tordera, Massanet de la Selva in Hostalric regije La Selva.

5. Povezava z geografskim območjem:

5.1 Posebnost geografskega območja:

Opredeljeno geografsko območje obsega depresijo Vallés ter dolino in delto reke Tordere. Ta rahlo valovita nižina na severozahodu meji na gorovje Serralada Prelitoral Catalana, na severovzhodu na gorovje Serralada Litoral Catalana in na jugu na reko Llobregat. Depresija je načeloma prekrita z miocenskimi usedlinami iz ilovice in rdečega mulja, arkoznim peščencem ter konglomerati naplavinskega in rečnega izvora iz kvartarja.

Gojenje poteka načeloma na tleh, katerih sestava je lahko ilovnato-glinena, ilovnato-muljasta, ilovnato-peščena in ilovnata, z rahlo bazičnim pH in visoko vsebnostjo izmenljivega Ca++ (glej točko 5.3).

Podnebje je zmerno sredozemsko in suho s povprečno letno količino padavin od 500 do 700 l/m2, ki so neenakomerno razporejene ter načeloma najpogostejše spomladi in jeseni, redkejše v zimskih, najredkejše pa v poletnih mesecih.

Včasih so fižol „del Ganxet“ gojili v kolobarjenju z zimskimi žiti. Ker je bilo treba najprej požeti žito, se je sejal julija, tako da je vzcvetel konec avgusta, dozorel pa konec septembra oziroma oktobra. Izkazalo se je, da je v tem hladnejšem obdobju leta zorenje zelo počasno in da je to obdobje ugodno za oblikovanje rahlo zaznavne lupine in bolj kremaste teksture. Proizvajalci so se tega pojava zavedeli in zdaj sejejo fižol sredi julija tudi takrat, kadar kultura ni vključena v kolobarjenje z žiti.

Fižol z izvorom iz Srednje Amerike, iz katerega je nastal fižol „Mongeta del Ganxet“, je prišel v Katalonijo v 19. stoletju. Večdesetletno gojenje fižola, delo kmetovalcev in njihovo znanje so omogočili selekcijo najkakovostnejših rastlin in takih, ki so prilagojene na obdobje gojenja med julijem in novembrom. Hkrati s selekcijo so se razvile tehnike gojenja, ki omogočajo gospodarjenje s kulturo z najmanjšimi vložki in ob največjem upoštevanju proizvoda. Priprava tal, sajenje, gostota in lega kultur, ki omogočajo najboljšo zračnost, nadzor nad namakanjem, obiranje in obdelava po obiranju, dokler proizvod ne prispe do potrošnika, potekajo s tradicionalnimi metodami, za katere jamčijo kmetovalci z območja. Posledično je nastala avtohtona vrsta s posebnimi organoleptičnimi značilnostmi in je skoraj povsem izpodrinila druge vrste fižola, ki so prej obstajale na območju. Zdaj je fižol „Mongeta del Ganxet“ glavna sestavina številnih jedi v tradicionalni lokalni kuhinji: „mongetes amb butifarra“, „empedrat de bacallà“, „truita de mongetes“, „mongetes amb cloïsses“ itd. Zaslediti ga je mogoče na menijih tradicionalnih, pa tudi najprestižnejših restavracij na območju in v drugih delih Katalonije.

5.2 Posebnost proizvoda:

Lupina fižola je zelo rahlo zaznavna in zelo mehka.

Ta avtohtona vrsta fižola ima visoko vsebnost beljakovin, višjo od ali enako 27 %, in nizko raven škroba, nižjo od ali enako 25 %, kar sta značilnosti, zaradi katerih je končni proizvod zelo mehak.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Okoljski dejavniki, ki zagotavljajo izvrstne značilnosti proizvoda (rahla zaznavnost lupine in izredna mehkost), so:

— podnebje, ki omogoča pridelovalni ciklus od julija do novembra, in blage temperature med sezono zorenja zrn, zaradi česar ima fižol rahlo zaznavno lupino in kremasto teksturo,

— raven Ca++ v prsti, potrebna za to vrsto, da fižol ne bi med kuhanjem razpadel in da bi ohranil rahlo zaznavno lupino v ustih.

Plod večgeneracijskega gojenja in selekcije fižola „del Ganxet“ na opredeljenem geografskem območju je razmeram na območju povsem prilagojena vrsta, katere kakovost je priznana v gastronomski tradiciji.

Sklic na objavo specifikacije:

http://www.gencat.cat/dar/pliego-mongeta-ganxet

(1) UL L 93, 31.3.2006, str. 12.